Document ID: 32004R1769

UREDBA KOMISIJE (ES) št. 1769/2004
z dne 14. oktobra 2004
o spremembi Uredbe (ES) št. 2390/1999 o določitvi oblike in vsebine računovodskih informacij, ki se predložijo Komisiji za namen potrditve obračunov Jamstvenega oddelka EKUJS kot tudi za namene spremljanja in napovedovanja
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1258/1999 z dne 17. maja 1999 o financiranju skupne kmetijske politike (1) in zlasti člena 4(8) Uredbe,
ob upoštevanju naslednjega:
(1)
Člen 2(3) Uredbe Komisije (ES) št. 1663/95 z dne 7. julija 1995 o določitvi podrobnih pravil za uporabo Uredbe Sveta (EGS) št. 729/70 v zvezi s postopkom za potrditev obračunov Jamstvenega oddelka EKUJS (2) zagotavlja, da naj bo oblika in vsebina računovodskih informacij iz člena 4(1)(c) te uredbe uveljavljena v skladu s postopkom iz člena 13 Uredbe (ES) št. 1258/1999.
(2)
Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (3), ki se uporablja za institucije in organe Skupnosti, in Direktiva 95/46/ES Evropskega parlamenta in Sveta z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (4), uveljavljena v nacionalno pravo, uporabna za države članice, varuje pravico do zasebnosti fizičnih oseb v zvezi z obdelavo osebnih podatkov.
(3)
Osebni podatki vključeni v informacije zbrane v zvezi z Uredbo Komisije (ES) št. 2390/1999 (5) se obdelajo v skladu z zahtevami Uredbe (ES) št. 45/2001, ki zlasti določa, da naj se posameznike v zvezi s podatki obvešča o njihovih pravicah, vključno s pravico, da se mu na zahtevo posredujejo njegovi osebni podatki, pravico do popravka nepravilnih ali nepopolnih osebnih podatkov in pravico do pritožbe ob vsakem času Evropskemu varuhu osebnih podatkov. V skladu s členom 248(3) Pogodbe je Evropsko računsko sodišče upravičeno do dostopa do računovodskih informacij iz člena 4(1)(c) Uredbe (ES) št. 1663/95 in lahko obdeluje osebne podatke v skladu s členoma 5(b) in 7 Uredbe (ES) št. 45/2001.
(4)
Za opravljanje preverjanj v zvezi s potrditvijo obračunov Jamstvenega oddelka EKUJS, je tudi Evropski urad za boj proti goljufijam (OLAF) upravičen do dostopa do računovodskih informacij iz člena 4(1)(c) Uredbe (ES) št. 1663/95 in lahko obdeluje osebne podatke v skladu s členoma 5(a) in 7(1) Uredbe (ES) št. 45/2001.
(5)
Oblika in vsebina računovodskih informacij, ki se predložijo Komisiji za namene potrditve obračunov Jamstvenega oddelka EKUJS kot tudi za spremljanje in napovedovanje, so trenutno določeni v Uredbi Komisije (ES) št. 2390/1999. To uredbo je zato potrebno prilagoditi.
(6)
Zaradi sprememb v proračunski nomenklaturi in z namenom, da se ohrani optimalni in posodobljen prenos informacij med državami članicami in Komisijo, je treba spremeniti priloge k Uredbi (ES) št. 2390/1999 od 16. oktobra 2004 naprej.
(7)
Uredba (ES) št. 2390/1999 naj se ustrezno spremeni.
(8)
Ukrepi, predvideni s to uredbo, so v skladu z mnenjem Odbora sklada -
SPREJELA NASLEDNJO UREDBO:
Člen 1
Uredba (ES) št. 2390/1999 se spremeni na naslednji način.
1.
Člen 2 se nadomesti z naslednjim:
„Člen 2
1. Računovodske informacije iz člena 4(1)(c) Uredbe (ES) št. 1663/95 Komisija uporablja samo za naslednje namene:
(a)
izvajanje njenih funkcij v zvezi s potrditvijo obračunov Jamstvenega oddelka EKUJS v skladu z Uredbo (ES) št. 1258/1999;
(b)
spremljanje razvoja in zagotavljanje napovedi v kmetijskem sektorju.
V zvezi s tem imata Evropsko računsko sodišče in Evropski urad za boj proti goljufijam (OLAF) dostop do teh informacij.
2. Vsi osebni podatki, vključeni v zbrane informacije, se obdelujejo samo za namene določene v odstavku 1. Še zlasti, če Komisija uporabi informacije za namene iz odstavka 1(b), mora zagotoviti njihovo anonimnost in obdelavo samo v celotni obliki.
3. Če ima posameznik glede podatkov kakršno koli vprašanje v zvezi z obdelavo svojih osebnih podatkov, jih lahko naslovi na Generalni direktorat za kmetijstvo Evropske komisije: AGRI-J1@cec.eu.int
4. Komisija zagotovi, da so računovodske informacije iz člena 4(1)(c) Uredbe (ES) št. 1663/95 zaupne in varovane.“
2.
Priloge I, II in III k Uredbi (ES) št. 2390/1999 se nadomestijo z besedilom Priloge k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Uporablja se od 16. oktobra 2004.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. oktobra 2004

Labels: 12
4
15
6